**Grundejerforeningen Christiansgaarden**

**Natskyggevej, Nødebohuse**

**Generalforsamling 25. juni 2022**

**Bestyrelsens beretning 2022**

Året 2021/2022 har igen været et relativt stille år i bestyrelseshenseende.

Bestyrelsen er fortsat med Andreas som formand, Kirsten som kasserer og Michael og Lotte, der blev valgt ind ved generalforsamlingen 2021, er dermed menige medlemmer. Vi løser opgaverne i fællesskab, og alle henvendelser til bestyrelsen er velkomne hos en hvilken som helst af os. Kontakt os gerne på mail@natskyggevej.com.

Loppemarkedet på pinse-lørdagen var desværre ikke så velbesøgt, men der var god stemning mellem naboer, så en hyggelig dag blev det i hvert fald.

Bestyrelsen har i det forløbne år arbejdet på at få etableret hjertestarter på vejen. Vi er blevet lidt forsinkede, men arbejder fortsat på det. Steen og Solveig i nr. 12 er villige til at lade hjertestarteren blive ophængt i deres carport. Det er ca. midt på vejen og det gør opsætningen væsentligt billigere, når der allerede er strøm i nærheden. Vi mangler egentlig bare opsætning. Det er klart, at foreningen godtgør strømforbruget.

Sidste år så vi med skepsis til, mens Klithøj ryddede det område, der ifølge en servitut er vores adgangsvej til stranden. Vi skrev en mail til ejeren, der aldrig svarede, men arbejdet standsede, så vi er ikke gået videre med den sag.

Vi har i øvrigt talt med beboerne på Klithøj om at passe på vores trappe og holde området rent. Det er vores indtryk, at det er blevet bedre.

Så fik vi jo indlagt fibernet i løbet af året. Vurderingen er, at det første hold ”gravere” leverede et godt stykke arbejde og efterlod vejen i pæn stand. Desværre skulle et andet hold senere lægge kabler parallelt med dem, der lå i forvejen og de efterlod ikke vejen så pænt efter sig. Bestyrelsen har skrevet til kommunen, at vi er utilfredse med vejens stand efter dette arbejde, men vi har ikke fået andet svar, end at de har modtaget vores henvendelse.

Bestyrelsen anbefaler, at vi også i år betaler 500 kr. for medlemskabet af foreningen. Vi skal jo bruge en pæn del af vores indestående på hjertestarter i år. Vores kontonummer i Danske Bank er 1551 2431963.

Vi har i bestyrelsen ikke hørt nyt om kystsikringsprojektet. Efter det oplyste på hjemmesiden, vi har linket nedenfor, forventes arbejdet påbegyndt i slutningen af i år og afsluttet i foråret 2023. I kan læse om emnet her: <https://halsnaes.dk/borger/natur/nordkystens-fremtid>

Vel mødt til generalforsamling i nr. 18 den 25. juni kl. 10!

Venlig hilsen bestyrelsen